DxOMark hylder OnePlus 7 Pro-kameraet

OnePlus er ikke just kendte for at lave banebrydende kameraer, men det har selskabets nyeste model måske lavet om på. OnePlus 7 Pro, der blev lanceret i aftes, er banket direkte ind på andenpladsen på DxOMarks liste over de bedste kameramobiler på markedet – kun overgået af Huawei P30 Pro og  Samsung Galaxy S10, der stadig deler førstepladsen. ”OnePlus har taget et væsentligt skridt frem,” skriver anmelderen.

Faktisk scorer OnePlus 7 Pro højere end Galaxy S10, hvis man kigger på fotodelen alene. Til gengæld er den knapt så god til video – og selfiekameraet trækker gevaldigt ned i den samlede statistik, hvor OnePlus må kapitulere til både Huawei og – i særdeleshed – Samsung Galaxy S10. Her er et overblik over, hvordan de tre telefoner scorer i de forskellige kategorier:

Mobiltelefon | Total | Foto | Selfie | Video
Huawei P30 Pro | 112 | 119 | 89 | 97
Samsung Galaxy S10 | 112 | 117 | 97 | 100
OnePlus 7 Pro | 111 | 118 | 86 | 98

DxOMark hylder primært 7 Pro for nøjagtig eksponering og gode farver – og kameraets evne til at bevare detaljer i billedet. Men også den hurtige autofokus får ros, ligesom bokeh-effekten på portrætbilleder. Til gengæld advares der om, at der er synlig luminansstøj i skyggerne på billeder der tages indendørs, ligesom portrætdelen har udfordringer med eksponeringen i modlys.

Det på trods bliver der bestemt ikke sparet på superlativerne i konklusionen:

”Billedkvaliteten er fremragende på både hoved- og telekameraet i næsten alle de kategorier, vu vurderer, hvilket har sikret OnePlus 7 Pro en plads blandt de tre øverste i vores database. Med fantastiske resultater i næsten alle testkategorierne kan du være sikker på fremragende fotografier og videoer fra OnePlus 7 Pro i næsten enhver situation.”

Hele testen af telefonens kamera kan læses – på engelsk — hos DxOMark. Vi er i fuld gang med at teste hele telefonen selv og du kan forvente en anmeldelse ganske snart.

DxOMark hylder OnePlus 7 Pro-kameraet